Jeppe Kofod (S), 2001-05-03:
Først vil jeg takke SF og også Enhedslisten for forespørgslen.
Jeg mener, at planerne og debatten om et amerikansk raketforsvarssystem bestemt er en af de mest afgørende sikkerhedspolitiske debatter efter den kolde krigs ophør.
Vi har set, at den kolde krigs ophør har medført væsentlige reduktioner i de strategiske masseødelæggelsesvåben fra USA's og Ruslands side.
De er eksempler, der er blevet nævnt i debatten.
Men jeg vil dog gerne understrege, at det er naivt at tro, at det centrale i det fremtidige trusselsbillede kan rummes inden for begrebet slyngelstater.
Moderne sikkerhedspolitik handler for os i Socialdemokratiet om meget mere end teknologiske forspring og gensidig afskrækkelse.
Den handler om et holdbart svar med forpligtende internationale aftaler inden for bl.a. nedrustning og ikkespredning af masseødelæggelsesvåben.
For Socialdemokratiet er der ingen tvivl om, at ABM-traktaten og andre nedrustnings- og ikkespredningsaftaler udgør et fast fundament i den sammenhæng.
Ud fra det fundament er Socialdemokratiet åben over for at forbedre og modernisere mulighederne for nedrustning.
Men det skal også foregå under respekt for, at kold krig er blevet afløst af varmt venskab præget af tillid, forpligtende samarbejde og dialog. En eventuel opbygning af et amerikansk raketskjold, hvis form, indhold og omfang stadig er ganske uvis, skal ikke blot foretages under hensyn til førnævnte aftalekompleks og opnåede resultater, men også føre til en reduktion i omfanget
af masseødelæggelsesvåben
For Socialdemokratiet er det helt afgørende, at vi ikke taber det, vi vandt ved den kolde krigs afslutning.
Her må vi tage fat på alle de aspekter, der kan true sikkerheden og stabiliteten, herunder fattigdom, miljø, befolkningstilvækst, folkevandringer, brud på menneskerettigheder og lokale, regionale konflikter.
Alle er de emner, der fordrer og gør krav om international solidaritet og et tættere internationalt samarbejde stadig mere åbenbare.
Derfor er virkelighedens sikkerhedstrusler i det 21. århundrede nemlig i højere grad den sociale skævhed, ustabilitet og manglende bæredygtig udvikling.
Indtil videre har USA brugt i hvert fald 100 mia. dollar på missilskjoldteknologi, og de agter at bruge mindst 60 mia. dollar endnu.
Hvis USA brugte samme kreativitet og bare en brøkdel af føromtalte ressourcer til at øge den globale sikkerhed og stabilitet ved at investere i økonomisk og social udvikling, havde dagens verden unægtelig set langt mere positiv ud.
Moderne sikkerhedspolitik bygger på et klart værdigrundlag omhandlende respekten for menneskerettigheder, demokrati og retten til at leve i fredelig sameksistens.
Socialdemokratiet vil kæmpe for, at verden deponerer koldkrigsretorikken på museet og engagerer sig i at formulere troværdige svar på alle de nye sikkerhedsudfordringer.
Det afgørende for os er, at svarene på de nye udfordringer fører til en mere sikker verden.
Danmark og Grønland er med Thulebasen givetvis en vigtig brik i raketskjoldet.
Vi lægger derfor meget vægt på en tæt dialog med de grønlandske myndigheder i forbindelse med hele projektet.
Men det er Socialdemokratiets opfattelse, at Danmark ikke kan eller skal melde noget ud i forhold til nogle planer, som vi langt fra kender den konkrete udformning af.
Tværtimod er det afgørende for os, at vi tager debatten i Europa, at vi rejser de kritiske spørgsmål over for USA, og at vi samlet set vurderer resultatet på, om vi får en mere sikker verden.
Jeg skal på vegne af partierne Socialdemokratiet, Venstre, Det Konservative Folkeparti, Det Radikale Venstre og CD fremsætte følgende Forslag til vedtagelse
»Folketinget understreger betydningen af, at der fortsat sker en dialog med de amerikanske myndigheder om planerne om et missilforsvar, og tager til efterretning, at endelig officiel dansk stillingtagen hertil afventer et konkret amerikansk udspil.